送鄭州邵資政
作者：曾鞏
朝代：宋

paragraphs: 江夏無雙譽，菑川第一才。
笑談成黼藻，咳唾落瓊瑰。
紫氣鋒鋩露，青冥羽翼開。
雋遊追幕府，高步集蓬萊。
探討篇章洽，研磨術業該。
九霄新漢邸，萬目注梁臺。
選擇真儒用，招延急詔催。
衣冠驚角綺，賓友重鄒枚。
每右橫經席，寧虛置醴杯。
八荒披日月，萬里散雲雷。
始去東山榜，俄參北斗魁。
廟堂奇計得，羌虜鷙心摧。
帝念人求舊，朝須汝作梅。
避榮言屢切，請外志難回。
際海歸封略，連吳入剸裁。
夕冰承命出，晝錦過鄉來。
許國風猷壯，容民宇量恢。
節旄恩換鎮，京室地稱陪。
賜覲親中扆，通班接上台。
壺漿空度洧，公位在三槐。